b'\n_START_ARTICLE_\nModelni organizem\n_START_PARAGRAPH_\nModelni organizem je vrsta \xc5\xbeivih bitij, ki je iz prakti\xc4\x8dnih razlogov posebej priro\xc4\x8dna za preu\xc4\x8devanje ali pomembna za \xc4\x8dloveka, zato biologi intenzivno raziskujejo razli\xc4\x8dne biolo\xc5\xa1ke procese pri njej. Uporaba modelnih organizmov temelji na ideji, da je mo\xc5\xbeno spoznanja, dobljena pri eni vrsti, posplo\xc5\xa1iti na druge vrste, predvsem \xc4\x8dloveka, ki so iz eti\xc4\x8dnih ali drugih razlogov manj primerne za izvajanje poskusov. Ta ideja pa temelji na spoznanju, da imajo vsi organizmi skupen izvor in so se tekom evolucije dolo\xc4\x8deni biolo\xc5\xa1ki procesi (npr. presnovne in razvojne poti, elementi dednega zapisa itd.) ohranili pri vseh organizmih. Ve\xc4\x8dina poskusov na \xc5\xbeivalih ima tako za cilj razumevanje analognih pojavov pri \xc4\x8dloveku. Pri interpretaciji rezultatov in posplo\xc5\xa1evanju na druge vrste pa je potrebna pazljivost zaradi razlik med organizmi. Znanih je ve\xc4\x8d primerov \xc5\xa1kodljivega vpliva zdravil na zdravje ljudi zaradi povr\xc5\xa1nega posplo\xc5\xa1evanja pri predklini\xc4\x8dnih preskusih u\xc4\x8dinkovin na \xc5\xbeivalih.'